Слепа гусларка из Гргуреваца
Слепа гусларка из Гргуреваца која је остала анонимна, била је једна од слепих жена певачица и спада у ред Вукових певача.

Вук Караџић је за њу чуо 1816. године док је боравио у Срему где је певачица била знана захваљујући „три косовске песме”, због чега се претпоставља да је била родом са Косова. Вук је у неколико наврата из Беча писао Лукијану Мушицком у манастир Шишатовац молећи га да му запише поменуте песме. Почетком 1817. године Мушицки је Вуку испунио жељу и послао му не три, већ шест песама. Захваљујући Вуковим белешкама познато нам је да су у питању песме: Пропаст царства Српскога, Косовка девојка, Обретеније главе кнеза Лазара и Марко Краљевић укида свадбарину. Каснији истраживачи су у песме слепице из Гргуревца убројали и песме Марко Краљевић и орао и Мусић Стеван.

Поред судбине владара и војсковођа, слепица из Гргуреваца је певала и о судбини слабих и незаштићених у временима општег страдања попут Косовке девојке.

Види још 
 Певачи Вука Стефановића Караџића

Литература 
 Јован Деретић, Српска народна епика, Београд 2000.

Извори 

Српске песникиње
Српске епске народне песме
Вукови певачи
Културно наслеђе Западне Србије